REGULAMENTUL (CE) NR. 329/2008 AL COMISIEI
din 10 aprilie 2008
de modificare a Regulamentului (CE) nr. 552/2007 privind fixarea plafoanelor bugetare pentru anul 2007
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1782/2003 al Consiliului din 29 septembrie 2003 de stabilire a normelor comune pentru schemele de sprijin direct în cadrul politicii agricole comune și de stabilire a anumitor scheme de sprijin pentru agricultori și de modificare a Regulamentelor (CEE) nr. 2019/93, (CE) nr. 1452/2001, (CE) nr. 1453/2001, (CE) nr. 1454/2001, (CE) nr. 1868/94, (CE) nr. 1251/1999, (CE) nr. 1254/1999, (CE) nr. 1673/2000, (CEE) nr. 2358/71 și (CE) nr. 2529/2001 (1), în special articolul 64 alineatul (2),
întrucât:
(1)
Anexa I la Regulamentul (CE) nr. 552/2007 al Comisiei din 22 mai 2007 de stabilire a contribuției comunitare maxime la finanțarea programelor de lucru din sectorul uleiului de măsline și de fixare pentru 2007 a plafoanelor bugetare pentru punerea în aplicare parțială sau opțională a sistemului de plăți unice și a pachetelor financiare anuale ale sistemului de plăți unice pe suprafață, prevăzute de Regulamentul (CE) nr. 1782/2003 al Consiliului, precum și de modificare a acestui regulament (2) fixează, pentru anul 2007, plafoanele bugetare pentru plățile directe care se acordă în temeiul dispozițiilor articolelor 66-69 din Regulamentul (CE) nr. 1782/2003.
(2)
În conformitate cu articolul 64 alineatul (1) din Regulamentul (CE) nr. 1782/2003, Franța a hotărât punerea în aplicare parțială a sistemului de plăți unice în condițiile fixate în special la articolul 68 alineatul (2) litera (a) punctul (i) din regulament privind plata suplimentară pentru menținerea în producție a vacilor de alăptare. Cu toate acestea, în conformitate cu articolul 8 alineatul (4) din Regulamentul (CE) nr. 1083/2006 al Consiliului (3) de stabilire a anumitor dispoziții generale privind Fondul European de Dezvoltare Regională, Fondul Social European și Fondul de coeziune, regiunile franceze Corsica și Hainault nu pot beneficia, începând cu 1 ianuarie 2007, de finanțarea tranzitorie prevăzută la articolul menționat. În consecință, prima națională suplimentară pentru vacile de alăptare prevăzută la articolul 125 alineatul (5) din Regulamentul (CE) nr. 1782/2003, acordată exploatațiilor situate în regiunile franceze Corsica și Hainault, nu poate fi finanțată, începând cu 2007, de FEOGA. În vederea asigurării unui sprijin comunitar susținut în sectorul vacii de alăptare, Franța a solicitat transferul sumei corespunzătoare plăților efectuate până în 2006 în contul primei naționale suplimentare în Corsica și Hainault din cadrul plafonului fixat pentru 2007 în anexa I la Regulamentul (CE) nr. 552/2007 pentru prima națională suplimentară, către plafonul fixat în anexa respectivă privind prima pentru vaca de alăptare. În consecință, este necesară adaptarea plafoanelor bugetare menționate anterior.
(3)
Prin urmare, Regulamentul (CE) nr. 552/2007 trebuie modificat în consecință.
(4)
Măsurile prevăzute în prezentul regulament sunt conforme cu avizul Comitetului pentru gestionarea plăților directe,
ADOPTĂ PREZENTUL REGULAMENT:
Articolul 1
Anexa I la Regulamentul (CE) nr. 552/2007 se modifică după cum urmează:
(a)
suma care corespunde „primei pentru vaci care alăptează” pentru Franța se înlocuiește cu „734 416”;
(b)
suma privind „completarea la prima pentru vacile care alăptează” pentru Franța se înlocuiește cu „0”.
Articolul 2
Prezentul regulament intră în vigoare la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 10 aprilie 2008.